1Hong sinde andau Yesus metoh Ie majar tuntang mambarita Barita Bahalap bara Hatalla akan kare oloh hong Human Tuhan. Kare imam kapala, kare guru agama, hayak dengan kare pamimpin Yehudi, dumah, 2tuntang hamauh dengan Yesus, "Coba sanan akan ikei hunjun dasar en ikau malalus taloh handiai toh? Eweh je manenga hak te Akam?" 3Yesus tombah, "Aku handak misek. Coba sanan akang-Ku, 4Yohanes Pampandoi hapan hak eweh? Hatalla atawa olon?" 5Maka ewen nampara barunding, "Amon itah manyewut, 'Mahapan hak Hatalla,' Ie kareh hamauh, 'Amon kalote mbuhen keton dia percaya dengae?' 6Tapi amon itah hamauh, 'Mahapan hak olon,' kakare oloh kareh mamanting itah hapan batu, awi ewen percaya Yohanes te ije biti nabi." 7Jadi ewen tombah, "Ikei dia katawan." 8Maka Yesus hamauh dengan ewen, "Amon kalote Aku mahin dia handak mansanan akan keton mahapan hak eweh Aku malalus taloh samandiai toh." 9Yesus manyarita akan kare oloh te paribasa jetoh, "Aton ije biti oloh je mangabun ije kalambar petak hapan anggor. Ie mampasewa kabon akan pire-pire oloh tukang garap palus haguet akan tanah beken tuntang tahi melai hete. 10Metoh sampai katikae mamutik bua anggor, tempon kabon te manyoho jipee manalih kare oloh tukang garap te mangat manarima bagin aie. Tapi kare oloh tukang garap te mamukul jipen te tuntang manyoho ie buli buang. 11Maka tempon kabon te manyoho tinai ije jipee je beken; tapi jipen jete mahin imukul tuntang ihina awi kare oloh tukang garap te, palus inyohoe buli buang kea. 12Limbah te tinai tempon kabon te manyoho jipee je kateloe. Tapi jipen jete mahin imukul kea awi kare oloh tukang garap te tuntang injakah ewen ie akan luar kabon te. 13Kajariae tempon kabon te hamauh, 'Aku musti malalus en hindai? Aku kareh manyoho anakku kabuat je eka sintangku. Pasti ie kareh ihormat ewen!' 14Tapi katika kare tukang garap te mite anak tempon kabon te, ewen hamauh sama arepe, 'Toh ie ahli warise. Ayo itah mampatei ie, mangat itah mandino warisae.' 15Maka ewen mihir ie akan luar kabon te palus mampatei ie." Palus Yesus misek, "Nah, amon tempon kabon te haluli, en je kareh iawie dengan kare oloh tukang garap te? 16Pasti ie kareh dumah tuntang mampatei oloh tukang garap te, palus manyarah kabon te akan kare oloh tukang garap awang beken." Mahining jete, maka koan kare oloh dengan Yesus, "Dia bakae ah!" 17Yesus manampayah ewen palus hamauh, "Amon kalote, en riman ayat Surat Barasih toh? 'Batu je ihapan awi tukang pangun huma, jari manjadi batu je mambatang.' 18Kakare oloh je manjato intu batu te kareh rotek; tuntang eweh je buah batu te kareh sama kilau mipis manjadi kawo." 19Kare guru agama tuntang kare imam kapala katawan je paribasa te puna iawi Yesus manintu ewen. Awi te ewen handak manawan Ie hemben te kea, tapi ewen mikeh dengan oloh are. 20Jadi ewen manggau katika je buah. Ewen mupah oloh mangat oloh te mawi arepe sama kilau oloh je tinduh, tuntang manyoho kare oloh te manjabak Yesus dengan kare paisek, mangat ewen tau manyarah ie akan wewenang tuntang kuasan gubernur. 21Maka kare oloh je jari dinon upah te hamauh dengan Yesus, "Pa Guru, ikei katawan kakare taloh je insanan tuntang iajar Bapa te bujur. Ikei katawan Bapa majar bujur tuntang tarang tahiu kahandak Hatalla akan olon, awi Bapa dia mintih ampin oloh. 22Awi te coba Bapa mansanan akan ikei, manumon atoran agaman itah, en tau mambayar pajak akan Kaisar atawa dia?" 23Tapi Yesus katawan akal ewen te. Awi te Ie hamauh, 24"Coba parahan akangku ije kabawak duit perak. Gambar tuntang aran eweh toh?" "Kaisar!" koan ewen tombah. 25"Amon kalote," koan Yesus dengan ewen, "tenga akan Kaisar taloh je ain Kaisar tuntang akan Hatalla, taloh je ain Hatalla." 26Batantu toto hong taharep oloh are te, ije mahin jaton taloh sala je tau ewen dinoe intu Yesus. Ewen baya suni bewei tuntang jungun awi auh tombah Aie te. 27Pire-pire oloh bara baris Saduki dumah manalih Yesus. (Ewen te baris oloh je manirok oloh matei dia tau belom haluli.) Ewen misek dengan Yesus, 28"Bapa Guru, Moses manyurat hukum jetoh akan itah: Amon ije biti oloh hatue matei tuntang ie jaton dinon anak, maka paharie musti kawin dengan baloe mangat manenga turonan akan oloh je jari matei te. 29Puji aton uju biti oloh hampahari. Ije bakas kawin, palus matei jaton dinon anak. 30Limbah te tinai je kaduee kawin dengan baloe te, tapi ie mahin matei jaton mandino anak. 31Hal je kalote manjadi kea dengan paharie je kateloe tuntang rai-rait sampai je kaujue. 32Kajariae oloh bawi te matei kea. 33Hong andau oloh matei belom haluli, en sawan eweh oloh bawi te? Basa kauju-ujue uras jari kawin dengae." 34Yesus tombah, "Kare oloh je belom wayah toh kawin, 35tapi kare oloh je patut impisik limbah ewen matei, tuntang belom hong jaman je akan dumah, ewen dia kawin. 36Keadaan ewen sama kilau malekat, tuntang dia tau matei. Ewen te anak Hatalla, awi ewen jari impisik haluli bara pampatei. 37Moses kabuat mansanan tarang toto je oloh matei kareh imbelom haluli. Huang surate tahiu rowut je hanyala ie manyewut Tuhan kilau 'Hatallan Abraham, Hatallan Isaak tuntang Hatallan Yakob'. 38Nah, Hatalla te dia ie Hatallan oloh matei! Ie Hatallan kare oloh je belom! Basa akan Hatalla, oloh samandiai uras belom." 39Pire-pire guru agama hamauh, "Auh tombah Bapa Guru bahalap toto." 40Awi te ewen dia bahanyi hindai misek taloh en-en dengan Yesus. 41Yesus misek dengan ewen, "Kilen ampie Raja Panyalamat tau inyewut turonan Dawid? 42Padahal Dawid kabuat hamauh huang surat Masmur, 'Tuhan hamauh dengan Tuhangku: Mondok Ikau hila gantaung-Ku, 43sampai Aku mawi kare musoh Aim mamenda Ikau.' 44Jadi amon Dawid manyewut Raja Panyalamat te 'Tuhan', kilen ampie tau ie te turonan Dawid?" 45Metoh kare oloh mahining Yesus hakotak, Ie hamauh dengan kare murid Ayue, 46"Bua-buah keton manaharep kare guru agama. Ewen rajin tanjo-tanjong hapan jubah panjang, tuntang rajin ihormat intu kare pasar. Ewen rajin hong kare eka je paham ihormat intu huma sombayang tuntang intu kare pesta. 47Ewen manipu kare balo tuntang marampas humae. Tuntang hapae manutup kapapan ewen te, ewen balakudoa panja-panjang! Hukuman ewen kareh babehat!"
Copyright
Learn More
bjn_Latn zho_Hant eng_Latn